CELEX: 32016D0884
Language: bg
Date: 2016-06-01 00:00:00
Title: Решение за изпълнение (ЕС) 2016/884 на Комисията от 1 юни 2016 година за изменение на Решение за изпълнение 2014/88/ЕС за временно преустановяване на вноса от Бангладеш на хранителни продукти, съдържащи или състоящи се от листа от бетел („Piper betle“), по отношение на срока на неговото прилагане (нотифицирано под номер С(2016) 3181) (Текст от значение за ЕИП)

3.6.2016   
            
            
               BG
            
            
               Официален вестник на Европейския съюз
            
            
               L 146/29
            
         РЕШЕНИЕ ЗА ИЗПЪЛНЕНИЕ (ЕС) 2016/884 НА КОМИСИЯТА
   от 1 юни 2016 година
   за изменение на Решение за изпълнение 2014/88/ЕС за временно преустановяване на вноса от Бангладеш на хранителни продукти, съдържащи или състоящи се от листа от бетел („Piper betle“), по отношение на срока на неговото прилагане
   
      
         (нотифицирано под номер С(2016) 3181)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка i) от него,
   като има предвид, че:
   
               (1)
            
            
               В Регламент (ЕО) № 178/2002 са установени общите принципи на законодателството в областта на храните като цяло, и по-специално — тяхната безопасност, на равнището на Съюза и на национално равнище. В него се предвиждат спешни мерки, които да бъдат предприети от Комисията, когато са налице доказателства, че храните, внесени от трета държава, биха могли да представляват сериозен риск за здравето на човека.
            
         
               (2)
            
            
               С Решение за изпълнение 2014/88/ЕС на Комисията (2) се забранява вносът в Съюза на хранителни продукти, съдържащи или състоящи се от листа от бетел от Бангладеш, до 31 юли 2014 г. Посоченото решение беше прието вследствие на множество уведомления чрез системата за бързо предупреждение за храни и фуражи (RASFF) за наличието на широка гама щамове на салмонела, включително Salmonella typhimurium, открити в хранителни продукти, съдържащи или състоящи се от листа от бетел от Бангладеш. Този щам е вторият най-често докладван серотип при случаи с хора и е установено, че е широко разпространен в хранителни продукти, съдържащи или състоящи се от листа от бетел („Piper betle“, известни като „Paan leaf“ или „Betel quid“) от Бангладеш. От 2011 г. насам Обединеното кралство е съобщило за няколко огнища на отравяния със салмонела, причинени от листа от бетел.
            
         
               (3)
            
            
               Тъй като Бангладеш не успя да осигури гаранции, с които да обезпечи вноса на листа от бетел в Съюза — и въпреки усилията на Комисията — с решения за изпълнение 2014/510/ЕС (3) и (ЕС) 2015/1028 (4) на Комисията установеният с Решение за изпълнение 2014/88/ЕС срок, през който вносът на тези продукти временно се преустановява, бе удължен съответно до 30 юни 2015 г. и 30 юни 2016 г.
            
         
               (4)
            
            
               Преработеният план за действие, представен от Бангладеш през август 2015 г., е непълен. Не съществуват гаранции за ефикасното му прилагане, нито за принудително изпълнение на предвидените мерки. Новата информация, представена от Бангладеш през април 2016 г., също не доказва ефикасността на плана за действие. Въведената от Бангладеш през май 2013 г. забрана за износ на листа от бетел остава в сила. Въпреки това тя не е напълно ефикасна и след въвеждането ѝ чрез RASFF бяха получени сигнали за 26 опита за внос на листа от бетел в Съюза. Предвид сериозните рискове за здравето на човека предоставените от Бангладеш гаранции не са достатъчни. С оглед на това спешните мерки, установени с Решение за изпълнение 2014/88/ЕС, следва да останат в сила.
            
         
               (5)
            
            
               Поради това срокът на прилагане на Решение за изпълнение 2014/88/ЕС следва да бъде допълнително удължен.
            
         
               (6)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Член 4 от Решение за изпълнение 2014/88/ЕС се заменя със следното:
   
      „Член 4
      Настоящото решение се прилага до 30 юни 2018 г.“
   
   Член 2
   Адресати на настоящото решение са държавите членки.
   
      Съставено в Брюксел на 1 юни 2016 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 31, 1.2.2002 г., стр. 1.
   
      (2)  Решение за изпълнение 2014/88/ЕС на Комисията от 13 февруари 2014 г. за временно преустановяване на вноса от Бангладеш на хранителни продукти, съдържащи или състоящи се от листа от бетел („Piper betle“) (ОВ L 45, 15.2.2014 г., стр. 34).
   
      (3)  Решение за изпълнение 2014/510/ЕС на Комисията от 29 юли 2014 г. за изменение на Решение за изпълнение 2014/88/ЕС за временно преустановяване на вноса от Бангладеш на хранителни продукти, съдържащи или състоящи се от листа от бетел („Piper betle“) по отношение на срока на неговото прилагане (ОВ L 228, 31.7.2014 г., стр. 33).
   
      (4)  Решение за изпълнение (ЕС) 2015/1028 на Комисията от 26 юни 2015 г. за изменение на Решение за изпълнение 2014/88/ЕС за временно преустановяване на вноса от Бангладеш на хранителни продукти, съдържащи или състоящи се от листа от бетел („Piper betle“) по отношение на срока на неговото прилагане (ОВ L 163, 30.6.2015 г., стр. 53).